KIRJALLINEN KYSYMYS E-0893/00 esittäjä(t): Bart Staes (Verts/ALE) komissiolle. Belgian dioksiinikriisin arviointi.



Virallinen lehti nro 081 E , 13/03/2001 s. 0007 - 0009



KIRJALLINEN KYSYMYS E-0893/00 esittäjä(t): Bart Staes (Verts/ALE) komissiolle (22. maaliskuuta 2000) Aihe: Belgian dioksiinikriisin arviointi Belgian dioksiinikriisi on taas osoittanut ravintoketjun herkkyyden ja valvonnan vaikeuden. Arviointi, jollaisen esimerkiksi edustajainhuoneen nk. dioksiinivaliokunta on laatinut, voi helpottaa ongelmien ratkaisua. Sekä Euroopan unionilla että sen 15:llä jäsenvaltiolla on tässä tärkeä rooli. Edustajainhuoneen jäsenet viittaavat siihen, että yhteisön direktiivissä rehuaineiden haitallisista aineista ei mainita PCB:tä ja dioksiineja. Heidän mukaansa rehuaineiden sallittujen aineiden luettelo (siinä muodossa, kun se oli ennen 29. huhtikuuta 1996 annettua direktiiviä 96/25/EY(1)) tulisi ottaa uudestaan käyttöön. 1. Aikooko komissio tarkistaa yhteisön direktiiviä rehuaineiden haitallisista aineista niin, että haitallisiksi aineiksi luetaan myös PCB:t ja dioksiinit? a) Jos komissio näin aikoo, missä ajassa komissio aikoo esittää tämän muutoksen Euroopan parlamentille? b) Jos komissio ei aio tehdä näin, miksi sen mielestä PCB:tä ja dioksiineja ei tarvitse lisätä direktiiviin rehuaineiden haitallisista aineista, kun otetaan huomioon komission kanta Belgian dioksiinikriisiin? 2. Katsooko komissio, että rehuaineiden sallittujen aineiden luettelo (siinä muodossa, kun se oli ennen 29. huhtikuuta 1996 annettua direktiiviä 96/25/EY) tulisi ottaa uudestaan käyttöön, kuten dioksiinivaliokunta on ehdottanut? a) Jos komissio ei ole tätä mieltä, miksi se hylkää ajatuksen sallittujen aineiden luettelon käyttöönotosta Belgian dioksiinikriisistä saaduista kokemuksista huolimatta? b) Jos komissio taas näin katsoo, missä ajassa sallittujen aineiden luettelo laaditaan? (1) EYVL L 125, 23.5.1996, s. 35. David Byrnen komission puolesta antama vastaus (4. toukokuuta 2000) 1. Haitallisista aineista ja tuotteista eläinten ruokinnassa 22 päivänä huhtikuuta 1999 annetussa neuvoston direktiivissä 1999/29/EY(1) säädetään eläinten ruokinnassa käytettävien haitallisten aineiden ja tuotteiden enimmäispitoisuudet. Polykloorattujen bifenyylien (PCB) enimmäispitoisuudet vahvistettiin sen jälkeen, kun Brasiliasta peräisin olevasta sitruspulpasta oli löydetty dioksiinia. Vastaavasti sen jälkeen, kun rehujen lisäaineena käytettävästä savesta löydettiin korkeita dioksiinipitoisuuksia, kaoliinipitoisen saven sisältämän dioksiinin yläraja vahvistettiin sidonta-aineiden, paakkuuntumisenestoaineiden ja sakeuttamisaineiden ryhmään kuuluvien rehun lisäaineiden hyväksymisedellytyksistä 17 päivänä marraskuuta 1999 annetulla neuvoston asetuksella (EY) N:o 2439(2). Belgian dioksiinikriisin vuoksi muiden rehuaineiden ja rehujen sisältämän dioksiinin ja PCB:n enimmäispitoisuudet vahvistetaan tieteellisen riskinarvioinnin avulla. Eläinten ravitsemusta käsittelevää tiedekomiteaa on pyydetty arvioimaan dioksiinin, PCB:n ja dioksiinin kaltaisten aineiden saastuttamien rehujen osuutta eläinperäisten elintarvikkeiden saastumiseen. Arvioinnin avulla pyritään tunnistamaan ne rehuaineet, joita voidaan pitää rehuissa ja kalarehuissa todettujen dioksidi- ja PCB-jäämien sekä dioksiinin kaltaisten PCB-jäämien lähteinä. Eläinten ravitsemusta käsittelevä tiedekomitea arvioi myös erilaisten tunnistettujen rehuaineiden osuutta eläinperäisten elintarvikkeiden saastumisessa. Arvioinnissa olisi otettava huomioon sekä eri eläinryhmien, esimerkiksi kalojen, ravitsemukseen liittyvät erot että se, miten nopeasti dioksiini ja PCB siirtyvät eläimille tarkoitettuihin eläinperäisiin tuotteisiin. Kuten elintarvikkeiden turvallisuudesta annettuun valkoiseen kirjaan(3) sisältyvässä elintarvikkeiden turvallisuutta koskevan toimintasuunnitelman toimea 21 koskevassa kohdassa todetaan, komissio aikoo toteuttaa tarvittavat toimenpiteet vuoden 2000 joulukuussa. Menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(4) 7 artiklan 3 kohdan mukaisesti komissio tiedottaa Euroopan parlamentille pysyvän rehukomitean käsiteltäviksi toimitetuista toimenpide-ehdotuksista. 2. Komissio haluaa tähdentää, että vaikka sallittujen aineiden luettelo oli aiemmin käytössä joissakin jäsenvaltioissa, esimerkiksi Belgiassa, yhteisön tasolla tällaista luetteloa ei ole ollut käytössä. Komissio toteaa elintarvikkeiden turvallisuudesta annetussa valkoisessa kirjassa, että eläinrehun tuotannossa mahdollisesti käytettävät ainekset, kuten teurastuksen lisätuotteet, on määriteltävä selkeästi. Määrittelyongelma ratkeaisi selkeimmin siten, että sallituista rehuaineista laadittaisiin luettelo, mutta tämä tehtävä on monimutkainen ja vie paljon aikaa. Komissio on kuitenkin sitoutunut keskipitkällä aikavälillä kehittämään sallittujen aineiden luetteloa. Lyhyellä aikavälillä on pikaisesti laajennettava nykyistä kiellettyjen aineiden luetteloa. Elintarvikkeiden turvallisuudesta annettuun valkoiseen kirjaan sisältyvän elintarvikkeiden turvallisuutta koskevan toimintasuunnitelman toimen 21 mukaisesti komissio voi antaa neuvoston ja Euroopan parlamentin käsiteltäväksi ehdotuksen rehuaineiden liikkuvuudesta annetun neuvoston direktiivin 96/25/ETY(5) muuttamisesta vuoden 2000 joulukuussa ja päättää harkinnan jälkeen, olisiko laadittava kattava luettelo sallituista rehuaineista. Lisäksi toimintasuunnitelman toimen 30 mukaan valmisteilla on myös ehdotus Euroopan parlamentin ja neuvoston asetukseksi eläinjätteiden ja eläimistä saatavien sivutuotteiden hävittämistä ja käsittelyä koskevista uusista säännöistä. Ehdotuksessa annetaan sellaisten eläimistä saatavien sivutuotteiden luettelo, joita voidaan käyttää eläinperäisten rehuaineiden valmistukseen. Ehdotus aiotaan antaa neuvoston ja Euroopan parlamentin käsiteltäväksi kesäkuussa 2000. (1) EYVL L 115, 4.5.1999. (2) EYVL L 297, 18.11.1999. (3) KOM(1999) 719 lopullinen. (4) EYVL L 184, 17.7.1999. (5) EYVL C 261, 19.8.1998.